पाएं अपने शहर की ताज़ा ख़बरें और फ्री ई-पेपरडाउनलोड करें
नारनौल. नेताजी सुभाष स्टेडियम नारनौल में 7 से 14 सितंबर तक सेना की भर्ती होगी। इस भर्ती प्रक्रिया में दक्षिण हरियाणा के तीन जिलों के युवक भाग लेंगे। लघु सचिवालय के मीटिंग हॉल में मंगलवार दोपहर भर्ती की तैयारियों को लेकर प्रशासन की बैठक हुई। उपायुक्त डीके बेहेरा की अध्यक्षता में हुई इस बैठक में सेना की ओर से भर्ती निदेशक पीसी पुष्टि भी मौजूद थे।
इस मौके पर अधिकारियों को जिम्मेवारी सौंपते हुए डीसी ने बताया कि चरखी-दादरी भर्ती बोर्ड द्वारा छह साल के अंतराल के बाद जिले में चलाए जाने वाले इस भर्ती अभियान में महेंद्रगढ़, रेवाड़ी व भिवानी जिले के नव युवकों को भर्ती में भाग लेने का मौका मिलेगा। स्टेडियम में सात दिन तक चलने वाले इस भर्ती अभियान में सिपाही सामान्य ड्यूटी, सिपाही क्लर्क व सिपाही स्टोर कीपर की भर्ती होगी।
सुरक्षा का जिम्मा सेना को
डीसी बेहेरा ने पुलिस विभाग को निर्देश दिए कि स्टेडियम के अंदर की सुरक्षा व्यवस्था सेना की होगी तथा स्टेडियम के बाहर की सुरक्षा व्यवस्था का जिम्मा पुलिस विभाग का होगा। इस दौरान ट्रैफिक व अन्य पुलिस कर्मियों को पर्याप्त संख्या में तैनात किया जाए। उन्होंने बीएंडआर विभाग को स्टेडियम में बैरिकेडिंग, नगरपरिषद को सफाई, जनस्वास्थ्य विभाग को पानी के टैंकर व अस्थाई शौचालयों की व्यवस्था करने के निर्देश दिए।
सीधे स्टेडियम से चलेंगी रोडवेज बसें
रोडवेज विभाग इस अभियान के दौरान विशेष बसें सीधे स्टेडियम से चलाएगा ताकि भर्ती में असफल होने वाले युवा तुरंत अपने घर की ओर रवाना हो सकें। उन्होंने कहा कि भीड़ जमा होने से कानून व्यवस्था में परेशानी हो सकती है इसलिए असफल युवाओं को तुरंत बस की सुविधा उपलब्ध कराई जाए। भर्ती स्थल पर मेडिकल सहायता, फायर ब्रिगेड व साफ-सफाई से संबंधित सभी तैयारियों के लिए डीसी ने अधिकारियों को जिम्मेदारी सौंपी। एसडीएम सतीश यादव को इस भर्ती अभियान का नोडल ऑफिसर नियुक्त किया गया है।
सौ-सौ युवाओं का बैच भेजा जाएगा स्टेडियम
बैठक के दौरान भर्ती निदेशक पीसी पुष्टि ने प्रोजेक्टर के माध्यम से सेना भर्ती के दौरान जिला प्रशासन द्वारा मुहैया कराई जाने व्यवस्था के बारे में समझाया। उन्होंने बताया कि भर्ती के लिए आने वाले युवाओं को पहले ब्वायज सीनियर सेकेंडरी स्कूल में बैठाया जाएगा। इसके बाद वहां से 100-100 युवाओं का बैच बनाकर स्टेडियम में लाया जाएगा ताकि युवाओं को किसी प्रकार की परेशानी न हो।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva npi_Deva hin_Deva hin_Deva hin_Deva hin_Deva hin_Deva zho_Hant eng_Latn